भगवान विष्णु ने मलमास को दिया है अपना नाम पुरुषोत्तम, इस महीने में पूजा-पाठ के साथ ही करें ग्रंथों का पाठ
मंगलवार, 18 जुलाई से सावन महीने का अधिक मास शुरू हो रहा है। इस बार 19 साल बाद सावन महीने का अधिक मास आया है। इस महीने में मांगलिक कर्म नहीं किए जाते हैं।
मंगलवार, 18 जुलाई से सावन महीने का अधिक मास शुरू हो रहा है। इस बार 19 साल बाद सावन महीने का अधिक मास आया है। इस महीने में मांगलिक कर्म नहीं किए जाते हैं, पूजा-पाठ और भक्ति के नजरिए से ये महीना बहुत ही पवित्र माना गया है। इसे मलमास और पुरुषोत्तम मास भी कहते हैं।
उज्जैन के ज्योतिषाचार्य पं. मनीष शर्मा के मुताबिक, अधिक मास में विवाह, मुंडन, गृह प्रवेश, जनेऊ संस्कार से जैसे मांगलिक कामों के लिए मुहूर्त नहीं रहते हैं। इस संबंध में मान्यता है कि अधिक मास को शुभ नहीं होता है। ये हिन्दी पंचांग का अतिरिक्त महीना है। दरअसल, इस महीने में सूर्य संक्रांति नहीं होती है यानी सूर्य का राशि परिवर्तन नहीं होता है, संक्रांति को भी एक पर्व की तरह माना गया है और ये हर में आता ही है। सूर्य हर महीने राशि बदलता है, लेकिन अधिक मास में सूर्य राशि नहीं बदलता है, इस वजह से इस महीने को शुभ नहीं माना गया है। 
अधिक मास को ऐसे मिला भगवान विष्णु का नाम
हिन्दी पंचांग के अतिरिक्त महीने मलिन माना जाता है, इस वजह से इसका एक नाम मलमास पड़ गया। सभी 12 महीनों के अलग-अलग स्वामी देवता हैं, लेकिन ये अतिरिक्त महीना मलिन होने की वजह से कोई भी देवता इसका स्वामी नहीं बनना चाहता था। उस समय मलमास ने विष्णु जी से प्रार्थना की थी। मलमास की प्रार्थना से प्रसन्न होकर विष्णु जी इस महीने के स्वामी बन गए और अपना सर्वश्रेष्ठ नाम पुरुषोत्तम भी इस महीने को दिया। इस कथा की वजह से अधिक मास को पुरुषोत्तम मास भी कहा जाता है।
अधिक मास में कौन-कौन से काम करना चाहिए?
अधिक मास में पूजा-पाठ से जुड़े सभी धर्म-कर्म किए जा सकते हैं। जैसे अपने इष्टदेव की पूजा करें, शिवलिंग, विष्णु जी, श्रीकृष्ण और गणेश जी का अभिषेक करें। मंत्र जप, ध्यान करें। ग्रंथों का पाठ करें या सुनें। प्रवचन में शामिल सकते हैं। संत-महात्माओं के दर्शन करें। धन, अनाज, जूते-चप्पल, कपड़े का दान करें। गायों की देखभाल के लिए धन का दान करें।